Lars Rohde, direktør for Nationalbanken. Foto: Scanpix

Nationalbankens direktør, Lars Rohde, sender nu en løftet pegefinger mod en kommende borgerlig regering. Det skriver Børsen.

Helt konkret advarer Lars Rohde om, at en ændring af dagpengereformen og en begrænsning af udenlandsk arbejdskraft til erhvervslivet vil påvirke Danmarks økonomi negativt.

- En tilbagerulning af dele af dagpengereformen og en lavere tilgang af arbejdskraft fra udlandet vil betyde, at vi får nogle lavere vækstrater, og vi får en fattigere økonomi, siger Lars Rohde til Børsen.

Venstres formand, Lars Løkke Rasmussen, arbejder i disse dage på højtryk for at samle en borgerlig mindretalsregering.

Altafgørende for væksten

Dansk Folkeparti, der nu er landets næststørste parti, har fremsat en række krav, hvis man vil indgå i et regeringssamarbejde. Heriblandt øget grænsekontrol og en ændring af dagpengereformen, der blev vedtaget - blandt andet med støtte fra Dansk Folkeparti - af den tidligere VK-regering.

Lars Rohde fastholder dog, at arbejdsudbuddet er altafgørende for det gryende opsving.

- Jeg vil kommentere på det på den måde, at det er helt afgørende for den fremtidige vækst, at arbejdsudbuddet bliver holdt oppe. Om det bliver holdt oppe af stigende indvandring eller stigende tilskyndelse til at arbejde mere, skal jeg ikke kloge mig på, men det vil have negative konsekvenser, hvis man begrænser arbejdsudbuddet, eller hvis incitamenterne til at arbejde mere begrænses, siger Lars Rohde til Børsen.